Circle K Latvia

Pamatdarbība

Circle K Latvia pamatdarbība ir degvielas un eļļas produktu mazumtirdzniecība, degvielas uzpildes staciju projektēšana, celtniecība un ekspluatācija, kā arī naftas produktu vairumtirdzniecība. Tas ir lielākais degvielas mazumtirgotājs Latvijā, kas nodrošina degvielu un apkalpošanu, kā ātrās uzkodas, karstos dzērienus un pirmās nepieciešamības preces savās degvielas uzpildes stacijās.
Circle K Latvia degvielas uzpildes staciju tīklā ietilpst 74 Circle K stacijas (to skaitā arī franšīzes) un 5 automātiskās degvielas uzpildes stacijas 1-2-3. Uzņēmumam pieder naftas termināls Rīnūžos.

Vēsture

1992. gada 2. aprīlī Latvijā tika dibināts Norvēgijas enerģētikas grupas Statoil meitas uzņēmums SIA Latvija Statoil. 1993. gada jūnijā Rīgā, Ulmaņa gatvē 110 tika atklāta pirmā Statoil degvielas uzpildes stacija. Līdz ar stacijas atklāšanu sāktas piedāvāt arī pirmās degvielas debetkartes Latvijā. 1994. gadā atvērta pirmā Statoil degvielas uzpildes stacija ārpus Rīgas — Liepājā.
1998. gada nogalē Latvija Statoil tiek iekļauta starptautiskajā programmā Routex, kas piedāvā maksāt par degvielu, maksas ceļiem, tiltiem un tuneļiem ar speciālām kredītkartēm.
2001. gadā atvērtas pirmās automātiskās degvielas uzpildes stacijas 1-2-3.
2003. gada aprīlī Latvija Statoil īpašumā pārgāja 17 Shell Latvia degvielas uzpildes stacijas.
2004. gada decembrī atvērta Latvijā pirmā Statoil franšīzes stacija Dobelē (SIA Lūcija).
2006. gadā sākta Statoil veikalu rekonstrukcija, mainot to dizainu un izkārtojumu. 2008. gadā rekonstrukcija tika pabeigta. Kopš rekonstrukcijas lielāka nozīme Statoil veikalos tika piešķirta silto dzērienu un maizīšu pārdošanai.
2006. gadā Salacgrīvā tka atvērts daudzfunkcionāls komplekss, kurā ietilpa autoosta, kā arī DUS un diennakts veikals.
2007. gadā Latvija Statoil no SIA Neste Latvija nopirka aviācijas degvielas uzpildes biznesu Starptautiskajā lidostā "Rīga".
2008. gadā Latvija Statoil kļuva par pirmo degvielas mazumtirgotāju Latvijā un vienu no pirmajiem Eiropā, kas sāka tirgot videi draudzīgu degvielu bez sēra piejaukuma.
2012. gada 11. maijā Latvija Statoil pārdēvēts par SIA Statoil Fuel & Retail Latvia. 
2012. gadā Rīgā atvērts Statoil Fuel & Retail biznesa centrs, kas nodrošināja finanšu, grāmatvedības un personālvadības pakalpojumus uzņēmuma pārstāvniecībām Dānijā, Norvēģijā, Zviedrijā, Latvijā, Lietuvā, Igaunijā, Polijā un Krievijā (juridiski tas bija atsevišķs uzņemums SIA Statoil Fuel & Retail business centre).
2012. gada jūnijā 90 % mātes uzņēmuma Statoil Fuel & Retail kapitāldaļu ieguva Kanādas mazumtirdzniecības uzņēmums Alimentation Couche-Tard. Vēlāk Statoil Fuel & Retail pilnībā nonāca Couche-Tard īpašumā.
2013. gada aprīlī Statoil Fuel & Retail Latvia sāka piedāvāt dīzeļdegvielu un benzīnu ar zīmolu miles.
2013. gada jūlijā Statoil Fuel & Retail Latvia ieviesa auksto dzērienu un piena kokteiļu pašapkalpošanās automātus PolarPop.
2015. gada janvārī meitas uzņēmums Statoil Fuel&Retail Aviation Latvia pārdots Kiprā reģistrētajam Gingerbread Management.
2016. gada februārī Vecrīgā atklāts pirmais Statoil veikals, kurā netirgo degvielu.
2016. gada 1. aprīlī SIA Statoil Fuel & Retail Latvia pārdēvēts par SIA Circle K Latvia.
2018. gada 28. augustā dibināts Norvēģijā reģistrētā uzņēmuma Circle K Terminal Group meitas uzņēmums Circle K Terminal Latvia.